સૌરભની બાઇકને પણ ખાસ્સું નુકસાન થયું હતું. જીપમાંથી ઊતરીને હેડ કોન્સ્ટેબલે સૌરભને તમાચો માર્યો એટલે સૌરભની પણ કમાન છટકી. ગુસ્સાના આવેશમાં એ બે-ત્રણ ગાળ બોલ્યો અને બીજો તમાચો મારવા માટે કોન્સ્ટેબલનો ઊંચો થયેલો હાથ એણે પૂરી તાકાતથી જકડી લીધો. બસ, આ એનો ગુનો. જીપમાં એ વખતે મણિનગર પોલીસ સ્ટેશનના સિનિયર ઇન્સ્પેક્ટર બેઠા હતા. એ લોકો સૌરભને પકડીને પોલીસ સ્ટેશને લઈ ગયા હતા. ફોન ઉપર આટલી માહિતી. આપીને જયરાજ ઢીલો થઈ ગયો હતો એ પોતે જઈને ઇન્સ્પેક્ટરને કરગર્યો હતો પણ ઇન્સ્પેક્ટરે ચોખ્ખું પરખાવી દીધું કે પોલીસ પર હુમલો કરવાની હિંમત કરનારા તારા દીકરાએ તો સળિયા ગણવા જ પડશે! અનો આવો જવાબ સાંભળ્યા પછી જયરાજને દીકરાની નોકરીની ચિંતા હતી. એટલે એણે વિભાકરને ફોન કર્યો હતો.